የአዲስ አበባ ከተማ 23ኛው የሊዝ ጨረታ አወጣ
የአዲስ አበባ ከተማ አስተዳደር በአምስት ክፍላተ ከተሞች 124 ቦታዎችን ለጨረታ አቀረበ፡፡ የጨረታ ሰነዱ ከነሐሴ 30 ቀን 2008 ዓ.ም. ጀምሮ ለተጫራቾች ክፍት እንደሚሆንና ከመስከረም 10 ቀን 2009 ዓ.ም. ጀምሮ ጨረታው እንደሚከፈት ታውቋል፡፡የአዲስ አበባ መሬት ልማትና ማኔጅመንት ቢሮ ጨረታውን ያወጣው በቦሌ 66፣ በአቃቂ ቃሊቲ 40፣ በየካ አሥር፣ በንፋስ ስልክ ላፍቶ አራት፣ በኮልፌ ቀራኒዮ አራት ቦታዎችን ነው፡፡ቦታዎቹ ለቢዝነስ፣ ለገበያ ማዕከል፣ ለቅይጥና ለመኖሪያ ቤቶች ግንባታ የሚሆኑ ናቸው፡፡ በአዲስ አበባ ከተማ አስተዳደር በዕቅዱ መሠረት በየወሩ የመሬት ሊዝ ጨረታ ማውጣት ቢችልም፣ ለጨረታ የሚወጡት ቦታዎች ግን በቁጥር ያነሱ በመሆናቸው ለመሬት ዋጋ ንረቱ ተጠቃሽ ምክንያት ነው ተብሏል፡፡ከቦሌና ከአቃቂ ቃሊቲ ክፍላተ ከተሞች በስተቀር በሌሎች ክፍላተ ከተሞች የወጡት ቦታዎች በቁጥር እጅግ አነስተኛ በመሆናቸው፣ አስተዳደሩ በቦታ ዝግጅት በኩል አነስተኛ የሥራ አፈጻጸም ማስመዝገቡን የመሬት ጨረታ ባለሙያዎች ይናገራሉ፡፡ በቅርብ ይፀድቃል ተብሎ የሚጠበቀው የአዲስ አበባ ከተማ ማስተር ፕላን የቢዝነስና የቅይጥ አገልግሎት የሚሰጡ ሕንፃ ግንባታዎች በሙሉ፣ እስከ 60 በመቶ ድረስ የመኖሪያ ቤት አገልግሎቶችን እንዲያካትቱ ሐሳብ ቀርቧል፡፡በዚህ መሠረት በማስተር ፕላኑ መሠረት የመሬት አጠቃቀም ሕጉ አንድ የሚገነባ ሕንፃ፣ ከ50 እስከ 60 በመቶ መኖሪያ ቤት ማካተት ይኖርበታል፡፡ ማስተር ፕላኑ ቢያንስ በሚቀጥሉት አሥር ዓመታት አሁን ባለው ሕዝብ ላይ ሌላ ተጨማሪ 1.7 ሚሊዮን ሕዝብ፣ በሚቀጥሉት 25 ዓመታት ደግሞ ተጨማሪ 3.3 ሚሊዮን ሕዝብ እንደሚጨምር በመተንበይ የማስተናገጃ ዕቅድ አቅርቧል፡፡ይህንን የሕዝብ ቁጥር ከተማው ማስተናገድ እንዲችል 1.3 ሚሊዮን ቤቶች የሚያስፈልጉ ሲሆን፣ ይህን ለማሳካትም ከሚካሄደው የቤቶች ልማት ጎን ለጎን ለጨረታ በሚቀርቡ ቦታዎች ላይ በሚገነቡ የቢዝነስና የቅይጥ አገልግሎት ሰጪ ሕንፃዎች የመኖሪያ ቤት ግንባታዎችን ማካተት እንዳለባቸው በመጠቆሙ፣ በዚሁ ቅኝት የግንባታ ፈቃድ መስጠት መጀመሩ ታውቋል፡፡